بو یاخین‌لاردا شیرازین قاشقای فوتبول کومانداسی‌نین ایرانین ا‌لمه کوبوکو یاریش‌لاریندا تهرانین مشهور پرسپولیس کومانداسینی مغلوب ائتمه‌سی ایدمان ایجتیمایتینده سورپریز بیر اولای کیمی گوندمه چیخدی. بو اولای همچینین سون ایللرده ایرانین ایدمان ساحه‌لرینده اورتایا چیخان کیم‌لیک موجادیله‌سینده یئنی بیر مرحله‌نین باشلانغیجی کیمی دیرلندیریلیر. مؤوضوع ایله باغلی آمریکانین سسینه دانیشان سیاسی ائکسپرت اومود ائورن قاشقای کومانداسی‌نین ظفرینی معاصیر ایران دؤولتچیلیگینده کنارلاشدیریلمیش توپلوم‌لارین مرکزچی سیستمه قارشی آپاردیق‌لاری مباریزه کونتکستینده تحلیل ائدیر.
قاشقای کومانداسی‌نین تاریخی ظفرین‌دن سونرا قاشقای ائلینه منسوب طرفدارلار یئرلی گئییم‌لر و سیموول‌لاری ایله شیراز کوچه‌لرینده شن‌لیک مراسیم‌لری تشکیل ائتدی‌لر. قاشقای کلوبونون بؤیوک اوغورونو قیمتلندیرن ایدمان ائکسپرت‌لری چوخسای‌لی آزارکئش کوتله‌سی‌نین اوینادیغی رولا خوصوصی دیقت چکیرلر.
اومود ائوره‌نین سؤزلرینه گؤره، قاشقای کومانداسی‌نین بو سویه‌یه چاتماسی قیسا مودتده باش وئرن بیر اولای اولمادیغی اوچون بون‌دان سونراکی تاثیرلری ده قیسا اولمایا‌جاق.
قاشقای ائلی تورک‌لری‌نین معاصیر تاریخده هم مرکزی حاکیمیت‌لر، هم ده خاریجی موستملکچی قووه‌لره قارشی موباریزه‌سینه دیقت چکن سیاسی فعال حاضیردا بو موباریزه‌نین فرق‌لی بیر شکیل آلدیغینی ایفاده ائدیر.
“ایراندا مودرن دؤولت-میلتین قورولوشو باشقا ائتنیک‌لر و مذهب‌لره رغما فارس‌لیق و شیعه‌لیک اساسیندا اولدو. باشقا ائتنیک قروپ‌لار کیمی قاشقای‌لار دا بونا قارشی چیخدی‌لار” دئیه ایراندا مرکزچی بیر سیستمین وارلیغینی اؤنه چکن اومود ائورن تهرانین مشهور پرسپولیس و ایستیقلال کوماندا‌لاری‌نین دا همین سیستمین سیموولو اولدوق‌لارینی دئییر.
اونون دئدیک‌لرینه گؤره، “پرسپولیس و ایستیقلال کیمی کوماندا‌لارین یئرلی کوماندا‌لارا مغلوب اولماسینی بئله شرح ائتمک اولار کی، آشاغیدا سیستمین شکلینی دییش‌دیرمک یؤنونده بیر حرکت وار... ایراندا مدنی و ائتنیک فرق‌لی‌لیک‌لر، مذهب فرق‌لی‌لیک‌لری وار. بون‌لارین هامی‌سی اؤز پای‌لارینی ایسته‌ییرلر. اقتصادی، مدنی و سیاسی اولا‌راق ایران‌داکی سیستمده ایشتیراک ائتمک ایسته‌ییرلر.”
ایراندا کیم‌لیک مسئله‌سی‌نین ایدمان ساحه‌لرینده گوندمه گلمه‌سی بون‌دان اؤنجه عمومیتله ایران آذربایجانی و اهواز کیمی بؤلگه‌لرده گؤرونوردو. اومود ائوره‌نین قاشقای ائلی‌نین بو بؤلگه‌لرله فرق‌لری و اوخشارلیق‌لاری حاقیندا دا دانیشیب.
او حساب ائدیر کی، بو دالغا ایرانین دیگر ویلایت‌لری او جومله‌دن، پایتاخت تهران‌دان اوزاقدا یاشایان ائتنیک فارس‌لارین بؤلگه‌لرینه قدر گئنیش‌لنه بیلر.
“پروسئس گؤستریر کی، بو داوام ائده‌جک. سببی ده بودور کی، مرکزین ایداره‌ائتمه شکلی جاواب وئرمیر. میثال اوچون مشهد یا توربت جام کیمی شهرلرین پروبلئم‌لرینی حل ائتمیر. اونلار فارسجا دانیشسا‌لار دا، فرق‌لی مدنی-ایجتیماعی پروبلئم‌لری و بونا گؤره ده فرق‌لی ایستک‌لری واردیر” دئیه سیاسی ائکسپرت علاوه ائدیر.
آمریکانین سسی
